Einn af ötulustu aðgerðasinnum Rússlands fannst látin nærri heimili sínu í morgun . Hún hafði verið myrt . Lík hinnar 41 árs Yellenu Grigoryevu fannst í runna nærri heimili hennar í Pétursborg . Hún hafði verið kyrkt og stungin . Hún var ötull talsmaður réttinda LGBT fólks auk þess sem hún hafði mótmælt innlimun Rússlands á Krímskaga og gagnrýnt meðferð rússneskra stjórnvalda á föngum . Vinir Grigoryevu , sem staðfestu andlát hennar á samfélagsmiðlum , upplýstu að henni hafi borist morðhótanir nýverið . Á vef BBC segir að einn sé í haldi lögreglu vegna morðsins . Aðgerðasinnar , stjórnarandstæðingar og fjölmiðlamenn gagnrýnir á stjórnvöld sæta reglulegum árásum og hótunum í Rússlandi . Í janúar var aðgerðasinninn Konstantin Sinitsyn myrtur nærri heimili sínu í Pétursborg en lögreglan úrskurðaði að um rán hafi verið að ræða . Fjögur ár eru síðan stjórnarandstæðingurinn Boris Nemtsov var myrtur í Moskvu . Hann var einarður andstæðingur Vladímírs Pútín forseta og hafði vikurnar fyrir morðið talað um að Pútín ætti eftir að taka hann af lífi . Fimm menn frá Tétsníu voru sakfelldir fyrir morðið en aldrei hefur verið upplýst um hver fékk þá til að fremja það .